b'\n_START_ARTICLE_\nHetsende hunder\n_START_SECTION_\nHundene\n_START_PARAGRAPH_\nHetsende hunder er vanligvis enten utpregede sprintere, eller sv\xc3\xa6rt hurtige hunder som jakter alene, i par eller i mindre flokker. Mest vanlig er \xc3\xa5 jakte parvis p\xc3\xa5 sm\xc3\xa5vilt og i flokk p\xc3\xa5 opp mot seks hunder p\xc3\xa5 storvilt. Her er det ogs\xc3\xa5 rasevise forskjeller._NEWLINE_Slike hunder er stort sett avlet for jakt i \xc3\xa5pent, eller tiln\xc3\xa6rmet \xc3\xa5pent, lende. De har en fysiologi og anatomi som gj\xc3\xb8r dem i stand til \xc3\xa5 l\xc3\xb8pe inn viltet og nedlegge det. De er derfor sv\xc3\xa6rt hurtige sammenlignet med andre hunder, som normalt aldri vil klare \xc3\xa5 ta igjen og nedlegge vilt._NEWLINE_Typisk hetsende hunder er mynder, noen primitive spisshunder, pariahhunder og noen terriere, men ogs\xc3\xa5 andre raser kan benyttes til hetsjakt. I s\xc3\xa5 m\xc3\xa5te har rhodesian ridgeback v\xc3\xa6rt benyttet til \xc3\xa5 jakte p\xc3\xa5 storvilt, eksempelvis l\xc3\xb8ve. I tillegg finnes det flere raser som benyttes til \xc3\xa5 hetse villsvin og ville oksedyr.\n_START_SECTION_\nHetsjakt\n_START_PARAGRAPH_\nHetsjakt foreg\xc3\xa5r ved at jegeren f\xc3\xb8rer hunden(e) sin(e) fram til de(n) oppn\xc3\xa5r synskontakt med viltet f\xc3\xb8r de(n) slippes. Hunden(e) sprinter etter viltet for \xc3\xa5 nedlegge det. Dersom det er flere enn en hund som jakter samarbeider disse gjennom \xc3\xa5 posisjonere seg p\xc3\xa5 en slik m\xc3\xa5te at en eller flere kan angripe og nedlegge viltet. Enkelte mynderaser jakter ogs\xc3\xa5 sammen med tam falk, hauk eller \xc3\xb8rn. I slike tilfeller samarbeider hund og fugl, ved at fuglen viser hunden hvor byttet er, mens hunden driver byttet ut fra buskene hvor fuglen ikke ser det. _NEWLINE_Vanligvis skal ikke hundene drepe viltet, men kun holde det til jegeren ankommer og kan avlive det. Her er det b\xc3\xa5de rasevise og stedvise forskjeller. F.eks. er det gjerne viktigere ikke \xc3\xa5 drepe byttet i varme str\xc3\xb8k enn kalde, fordi skrotten lettere skades i varmen. Pariahhunder dreper gjerne, fordi de stort sett jakter for egen f\xc3\xb8de._NEWLINE_Typisk vilt \xc3\xa5 jakt p\xc3\xa5 med hetsende hunder er f.eks. hjortedyr, gaseller og villsvin eller sm\xc3\xa5vilt som hare, bisam og \xc3\xb8rkenvilt. I noen grad benyttes ogs\xc3\xa5 slike hunder til jakt p\xc3\xa5 andre rovpattedyr, f.eks. ulv og sjakal._NEWLINE_Hetsjakt er ikke tillatt i hverken Norge eller Norden som s\xc3\xa5dan. Ogs\xc3\xa5 i de fleste andre vesteuropeiske land er denne jaktformen n\xc3\xa5 forbudt, selv om det fortsatt drives endel hetsjakt i Storbritannia, Irland, Portugal, Spania og Italia. I Storbritannia er imidlertid hetsjakt (eng. coursing) n\xc3\xa5 forbudt. I noen \xc3\xb8steuropeiske land og i enkelte land utenfor Europa, drives det fortsatt noe hetsjakt p\xc3\xa5 vilt.'